23 butikker i Lyngby Hovedgade har skrevet under på, at de frygter, at gaden igen vil blive tilholdssted for bandemedlemmer.

Har du kendskab til lignende sager, så kontakt os på mail 1234@tv2.dk.

Torsdag genåbnede frisørsalonen Frisørerne i Lyngby i Lyngby Hovedgade. Normalt noget, der bringer glæde i et lokalmiljø, men ikke denne gang.

23 andre butiksejere i gaden har skrevet under på, at de er utrygge. De frygter, at frisørsalonen vil tiltrække hårdkogte typer og folk med rygmærker til gaden - som den har gjort det før.

- Jeg synes ikke, det er rart, hvis vi skal have de her banderelaterede folk tilbage igen, siger Diana Sommer som har skønhedsklinikken B'Licoious i Lyngby Hovedgade.

Hun bakkes op af Tine Holse, der ejer tøjbutikken Ottos.

- Jeg frygter, at vi skal have den ballade igen, hvor de hænger ud i bare overkroppe og store tatoveringer, og vores kunder ikke tør komme i gaden, siger Tine Holse.

Sat ud i december

Frisøren blev – efter et juridisk tovtrækkeri - sat ud i december. Men nu har han fået Landrettens ord for, at Fogedretten var for hurtig på aftrækkeren.

- Der er ingen, der kan drive forretning med de der bandemedlemmer rendende rundt i gaderne, siger Mette Boesen.

Hun lukker nu midlertidigt sin butik Topsnob, som ligger lige ved siden af frisøren.

Mette Boesen ,Diana Sommer og Tine Holse og er nogle af de i alt 23 butiksejere, der har skrevet på et brev, hvor de giver udtryk for, at de bekymret over genåbingen af frisørsalonen. Foto: TV 2 LORRY

Ved en retssag sidste år blev der fremlagt billeder af nogle - ifølge ejerforeningen - hårdkogte unge mænd, der ofte tog ophold foran frisørsalonen.

På et af overvågningsbillederne ses en person iført en t-shirt med rockerklubben Satudarahs logo på ryggen. Foto: Overvågningsfoto / TV 2 LORRY

Det er tilstedeværelsen af unge fyre som disse i gågaden, som skræmmer mange af butiksejerne. Foto: Overvågningsfoto / TV 2 LORRY

Ejerforeningen anlagde sagen, fordi de mente, at frisørens kunder generede gadens øvrige butikker ved at skræmme kunderne væk. Dengang endte det med, at frisøren blev sat ud.

- Jeg har følt mig usikker. Når de holder sig ude på gaden og ryger joints og spiser frokost og smider pitabrød på gaden, siger Tine Holse til TV 2 Lorry.

Frisør: - Jeg tager imod alle, der har hår og skæg

Kassem Mohammad kan ikke forstå, at han skal smides ud, fordi nogle er bange for hans kunder:

- Jeg kan ikke gøre for, hvem mine kunder er. Jeg tager imod alle, der har hår og skæg. Jeg kan ikke sige: "Du ser lidt for farlig ud", siger han til TV 2 Lorry.

Nordsjællands Politi har modtaget flere anmeldelser om hashsalg i og omkring frisørsalonen, som er blevet ransaget flere gange. Kassem Mohammad føler sig udsat for falske anklager.

- Det er et rigtig dårligt rygte at få på Hovedgaden, at den her butik sælger hash. Vi har haft en sag om det, og vi er blevet frikendt for det. Politiet har været i vores butik flere gange og visitere med hunde, og der er heller ikke blevet fundet noget. Hvad skal jeg gøre mere end det, siger Kassem Mohammad.

- Jeg kan ikke gøre for, hvem mine kunder er. Jeg tager imod alle, der har hår og skæg. Jeg kan ikke sige: 'Du ser lidt for farlig ud', siger Kassem Mohammad. Foto: TV 2 LORRY

Ved udsættelsen var det ikke Kassem Mohammad, men hans bror Reda Mohammad, der havde lejekontrakten til salonen. Da Reda Mohammad blev sagt op, gav han butikken videre til Kassem Mohammad. Men i december underkendte Fogedretten den manøvre. Reda Mohammad kunne ikke overdrage butikken, efter han var blevet sat ud.

Kan gå op til et år, inden ankesag er afklaret

Kassem Mohammad mener ikke, det er hans opgave at sige nej til at klippe håret på folk, selvom de har rygmærker.

- Jeg kan ikke gå rundt og sige direkte: "Hey, du må ikke komme herind, du har et rygmærke". Det er ikke mit arbejde, det er politiets arbejde at sige, hvis det er ulovligt at gå med rygmærke, siger Kassem Mohammad.

Mette Boesen, der driver butik ved siden af Kassem Mohammads frisørsalon, har dog fået nok, hvilket også tydeligt fremgår af de skilte, hun har hængt op i sit butiksvindue i forbindelse med, at hun nu midlertidigt lukker.

Mette Boesen har valgt at midlertidigt lukke sin butik Topsnob. Foto: TV 2 LORRY

- Hele den her sag går jo også på, at det er til gene for alle de andre, der bor og arbejder i området, siger Mette Boesen.

Kassem Mohammad ankede Fogedrettens kendelse. Ifølge ham har han ikke fået en videreførelse af sin brors – men en helt ny – kontrakt. Den udlejer, der har underskrevet, er i mellemtiden død.

Der skal en klarhed på det her, for det er enten Kassem eller os, der må finde et andet sted Tine Holse, ejer af tøjbutikken Ottos

Landsretten har givet Kassem Mohammad lov til at få prøvet, om der er tale om en ny kontrakt eller en en fortsættelse af den gamle. Indtil den sag er afklaret, kan han blive i butikken.

- Jeg er en frisør. Jeg kan ikke gøre for, hvem jeg klipper. Jeg har jo også klippet mange advokater og ingeniører, hvorfor bliver den slags gode ting ikke nævnt. Jeg kan klippe alle slags mennesker, siger Kassem Mohammad.

Der kan gå op til et år, inden ankesagen er afklaret.

- Der skal en klarhed på det her, for det er enten Kassem eller os, der må finde et andet sted, siger Tine Holse.

Politiet: - Vi har ikke konstateret noget kriminelt

Hos de lokale myndigheder er man opmærksom på situationen. Både politiet og Lyngbys konservative borgmester Sofia Osmani følger udviklingen i den nordlige ende af Lyngby Hovedgade.

- Jeg er klar over, at vi for et års tid siden havde en situation, hvor der var nogle, der syntes, der var utrygt nogle steder på hovedgaden. Og jeg kan forstå, der er en bekymring for, at det vil genopstå. Det er en bekymring, som skal tages alvorligt, siger Sofia Osmani og tilføjer, at det er politiets opgave at sikre ro og orden.

- Selvfølgelig skal vi sikre, at de her uhensigtsmæssige typer, som tager ophold på vores gader, ikke bliver hængende, siger hun.

Lyngbys borgmester Sofia Osmani følger udviklingen i den nordlige ende af Lyngby Hovedgade. Foto: TV 2 LORRY

Carsten Spliid, vicepolitiinspektør ved Nordsjællands Politi, siger til TV 2 Lorry, at politiet lytter til bekymringerne.

- Vi er opmærksomme på, at der sker ting dernede, og vi følger det selvfølgelig tæt, siger han.

Carsten Spliid, vicepolitiinspektør ved Nordsjællands Politi, siger, at politiet lytter til bekymringerne fra de erhvervsdrivende. Foto: TV 2 LORRY

Han understreger dog, at politiet ikke har konstateret kriminelle forhold, men at man gerne vil have borgenes hjælp til at sikre ro i gaden.

- Hvis der sker ting og hændelser, der normalt ikke sker dernede, så regner vi med, at folk ringer til os. Det vil vi gerne opfordre til, at de gør, Carsten Spliid.